Heenun blogi: August 2013
Minun mummo ei päässyt juhliin, mutta hän kirjoitti tervehdyksen/runon häissä luettavaksi.
Mummo kuvaili sitä näin: "Kirjoitin sen yhtenä yönä ja ihan kuin olisin irtautunut tästä maailmasta siihen, josta kirjoitin".
Tässä kirjoituksesta katkelma:
Nyt te voittekin lähteä "häämatkalle" satumaahan.
Saatte haavelaivalla purjehtia
sineen vaarojen kaukaisten.
Saatte laivanne ankkuroida
rantaan sinisen sataman.
Siellä tunnette miten tuoksut sataman
ovat aistejanne huumaavat.
Aivan pienen hetken saatte katsoa
syvälle elämän ja maailman kauneuteen.
Tallentakaa ne hetket syvälle sydämiinne,
niin pääsette sinne tarpeen tullen uudelleen.
Kun soitin mummolle kiittääkseni kirjoituksesta, hän puhkesi puhelimessa lauluun. Hän lauloi minulle puhelimessa Ranskalaisen paimenlaulun "Jospa oisit kaunokukka" ensimmäisen säkeistön.
Jospa oisit kaunokukka, tuossa polun varrella
Jota saisi paimenrukka ilahtuen katsella
Vaikka oisit tulen henki, lauhana mi puhaltais
Hyväillen se mummonkin polon poskea koskettais
Onhan se aikamoinen mummo se.
Perjantaina olisin halunnut myös soittaa vaarille ja kertoa, että poika-asiat on nyt kunnossa.
Lähettänyt H klo 1:35 PM
Tunnisteet: häät, mummot
Tämän oven takana (ja edessäkin) vietettiin tänä viikonloppuna mahtavat juhlat. Rakastin jokaista hetkeä ja liikutun edelleen kyyneliin niitä miettiessäni.
Meillähän juhlat kestivät koko viikonlopun, suosittelen sitä ehdottomasti muillekin hääpareille. Perjantaina naimisiin plus pienimuotoinen puutarhajuhla sekä talkoot, lauantaina isot juhlat ja sunnuntaina vielä viettämään "hääyötä" hotelliin. Shampanjan juomista, naurua, upeita ihmisiä ympärillä, suudelmia, onnen kyyneleitä kolme päivää yhden sijasta! Ihana aviomies oli varannut mulle vielä tälle päivälle rentouttavan vartalohoidon - täydellinen lopetus juhlaputkelle.
Olo on yhtä aikaa haikea ja onnellinen. Lisää juhlista vielä myöhemmin, nyt vaimon pitää nukkua - kolmen päivän festarit vaativat veronsa.
Jakso: 4039
Hääpaikka: Joku kartano
Bestman ja kaaso: Thomas Forrester ja Bridget Forrester
Puku: Kiva naruolkaiminen vartalonmyötäinen (eikö kenellekään ole enää koskaan jotain puhvihametta?!)
Kuka (yrittää) estää häät: Stephanie eikä Massimo taida olla liitosta kovin onnellinen, mutta ei tee mitään estääkseen. Aivan jakson lopussa Brooke vastaa kysymykseen "Tahdotko?" "EN!"
Muuta draamaa: Bridget on rakastunut Ridgeen (ja ilmeisesti toisinpäin myös) eli entiseen/tulevaan isäpuoleensa ja silmäilee tätä kaihoisasti. Ei voi tyttöä varsinaisesti syyttää, kun oma äiti teki vastaavan tempun aiemmin. Brooke tietää tilanteen ja siksi vihkitilaisuuden lopulla keskeyttää häät. Macy toipuu syövästä. Thorne pitää hänestä huolta. Kaikille on selvinnyt, että Ridge onkin Massimo Maronen poika - ei siis Forrester lainkaan! Mutta jos Ridge ja Bridget haluaisivat olla julkisesti yhdessä, pitäisi Ridgen tunnustaa ettei ole Forrester, koska maailman silmissähän he ovat sisko ja velipuolet. Yöks!
Erikoista: Olin väärässä, Ridgen hiukset voivat olla vieläkin karseammat! Brookella silmäryppyjä. Alkutunnari edelleen sama vanha!
Häiden cheesyin: Leijuvat päät, jotka käskevät Brookea naimisiin tai olemaan menemättä, jotka morsian kuvittelee alttarilla. Ehkä myös itkusta tärisevä Deacon.
Oppi omiin häihin: Olen oppinut tosi paljon rakkaudesta näiden Kaunari-häiden kanssa.
Omat häät -tilanne: Huomenna mennään! Nähdään rouvana!
Lähettänyt H klo 11:51 PM
Päiviä häihin 3 - Brooke ja Whip (Who the f is Whip?)
Jakso: 3801
Bestman ja kaaso: Deacon ja Bridget (huumoriarvo on rajaton)
Puku: Ehdoton lempparini! Kaunis empire-puku, jossa tietty Brooken vauvamaha (Deaconin baby), kirjailtu yläosa ja silkkinen suora alaosa
Kuka (yrittää) estää häät: Ensimmäisistä Stephanien silmien muljautuksista voisi päätellä, että hän pakottaa itkevän Brooken Whipin kanssa naimisiin eli kukaan ei estä, pakottaa.
Muuta draamaa: Perheeseen on otettu uusi sekopäälapsenvahti Erica, joka haaveilee Rickistä.
Erikoista: Massimo Marone bongattu vieraiden joukossa
Häiden cheesyin: Leijuvat päät, jotka käskevät Brookea naimisiin tai olemaan menemättä, jotka morsian kuvittelee alttarilla. Ehkä myös itkusta tärisevä ja riipivästä rakkaudesta morsianta kohtaan kärsivä Deacon.
Oppi omiin häihin: Hyvä valinta se empire ;)
Omat häät -tilanne: Kääk! En osaa muuta sanoa. Jännittää.
Lähettänyt H klo 3:35 PM
Jakso: 3478 (Ridge ja Taylor uudistavat valansa, jäi välistä äsken)
Hääpaikka: Biitsillä, St. Thomas
Puku: Vaalea paljetein koristeltu hyvin vartalonmyötäinen kesämekko (Ridgellä valkoinen puku!)
Kuka (yrittää) estää häät: Odotin Brooken hyppäävän palmujen seasta estämään häät, mutta ei.
Muuta draamaa: Pikku-Ericin oikea isä Deacon on ottanut poikansa itselleen. Amber ja Rick yrittävät saada hänet takaisin.
Erikoista: Hirveen vähän tapahtumia tässä jaksossa.
Häiden cheesyin: Huonolla aksentilla englantia puhuva pappi ja parin lässytykset rannalla.
Oppi omiin häihin: Näin ekaa kertaa naimiisin menevänä tämä yletön valojen uudistaminen tuntuu vähän yliampuvalta. Never say never tietty...
Omat häät -tilanne: Kerroin töissä, että en saa enää nukuttua öisin. Pomo kysyi, että jännittääkö tapahtuman logistiikka vai itse naimisiinmeno? Naimisiinmeno ei jännitä, kertaakaan en ole vastaustani tammikuun jälkeen katunut. Mutta tää kaikki muu härdelli. Mitä jos, mitä jos, mitä jos? Mitä jos kaikki meneekin niin ku pitää?
Jakso: 3687 (vihkivalojen uudistaminen jälleen kyseessä)
Puku: Forresterien puku, söpö, tyttömäinen, ei kokopitkä, vartalonmyötäinen
Kuka (yrittää) estää häät: Salahäät, kukaan ei voi estää kun ne ei tiedä!
Muuta draamaa: Brooke kyllä yrittäisi estää häät, jos tietäisi, sillä hän on juuri tehnyt raskaustestin, josta selviää hänen odottavan Deaconille lasta. Rickillä ja Amberilla on avio-ongelmia, mutta hekin ovat saamassa vauvan.
Erikoista: Nyt jos koskaan toivoisin, että olisi olemassa myös Kauniit ja Rohkeat - parhaat tappelut ja paljastukset -dvd! Mitä tapahtuu kun tämä vyyhti selviää?
Häiden cheesyin: Brooke kutsuu itseään älykkääksi naiseksi, jolle nyt vaan sattuu ja tapahtuu.
Oppi omiin häihin: Noh höh, the obvious... Varmista, ettei kukaan sukulainen ole raskaana tulevalle miehellesi!
Omat häät -tilanne: Nyt tai ei koskaan. Viikonloppu oli jo todella tehokas (mitä nyt lipsahdettiin nauttimaan kesäillasta kapakkaan) ja nyt on loppukirin paikka. Tänään värjätään hiukset!
Lähettänyt H klo 2:05 PM
Jakso: 2825 (Kyllä vain, noin sata jaksoa myöhemmin Brooke on taas heivattu ja valkoista kolttua sovittelemassa Taylor)
Bestman ja kaaso: Thorne Forrester, Stephanie Forrester
Puku: v-kaula-aukko, ei kovin hyvin laskeutuva, ei sovi Taylorille ollenkaan, erikoinen teinipörökikkaratukka
Kuka (yrittää) estää häät: No arvatkaa! Brooke on tietysti häissä paikalla valepuvussa Clarken deittinä. Ei kuitenkaan aktiivisesti estämässä häitä, vaan Brooke uskoo Ridgen keskeyttävän häät itse. Vihkiminen tapahtuu ja Brooke jää pimenevään kirkkoon itkevään. Ja vannomaan kostoa.
Muuta draamaa: Eric on yhdessä Sheilan kanssa ja siitähän Stephanie ei tykkää. Amber ja Rick (näyttelijä vaihdettu vanhempaan ja miehekkäämpään) suunnittelevat ensitreffejä.
Erikoista: Taylorin kasvoja jo hiukan kiristelty.
Häiden cheesyin: Taylorin ja Ridgen vauva päästää pienen kurnauksen, kun pappi kysyy onko avioliitolle vastustajia (niin just se bebe, jota Taylor odotti viime häissä).
Oppi omiin häihin: Varmista, ettei P:n exiä saavu paikalle valepuvussa.
Omat häät -tilanne: Onkohan tää counter ihan oikeassa? Huomenna vasta näkee Forecasta 10 päivän ennusteessa ensi lauantain. Vai olenko laskenut perjantaihin, jolloin käydään maistraatissa?
Lähettänyt H klo 5:31 PM
Jakso: 2706-2707 (Brooke ja Ridgehän olivat jo naimisissa, mutta avioliitto mitätöitiin, kun Taylor palasi kuolleista)
Bestman ja kaaso: Brooken ja Ericin poika Rick sekä Brooken ja Ridgen tytär Bridget
Puku: Vartalonmyötäinen, kaunis kaula-aukko, hihaton, käsineet, tiara ja takahuntu
Kuka (yrittää) estää häät: Taylor, joka on raskaana Ridgelle. Brooke puolestaan on huijannut olevansa myös raskaana ja sanonut Taylorille, että häät alkavat tuntia myöhemmin kuin oikeasti. Taylor saa tietää ja lähtee hurjastelemaan häihin kuskinaan Thorne (sleazebag is gone). Taylorin synnytys alkaa kuitenkin sopivasti matkalla ja Thorne muuttaa kurssin kohti sairaalaa. Sinne ei kuitenkaan ehditä, vaan Thorne auttaa synnyttämään lapsen autossa.
Muuta draamaa: Rickin ja Bridgetin lapsenvahti Amber aloittaa, hänhän sitten myöhemmin vietteli Rickin, joka tässäkin kohtaa kai on jo 16-vuotias
Erikoista: Ridgen tukka on karseimmillaan koskaan. Papilla viikset!
Häiden cheesyin: Loganin perheen ryhmähali.
Oppi omiin häihin: Osaan kohta ulkoa kristillisten häiden jenkkikaavan. Alkaa jo tuntua vähän härskiltä tämä Ridgen monettako-kertaa ikuisen rakkauden vannominen.
Omat häät -tilanne: Kultaiset kengät tuli! Menu on vielä kesken! Tanssitaanko häätanssi vai ei?
Puku: Itämainen, timattikoristelut, vaalea kaapu, tiara
Kuka (yrittää) estää häät: Kaikki katsojat, mutta kukaan ei pelasta Tayloria.
Muuta draamaa: Ridge ja Brooke on juuri vierailleet prinssi Omarin palatsissa, jossa Taylor asuu salaa. Kaikki luulevat hänen siis kuolleen lento-onnettomuudessa. Taylor kuulee Ridgen ja Brooken olevan naimisissa (miksei ne häät ole mun dvd:llä, ehkä koska ne mitätöitiin myöhemmin?!). Ridge päivittelee kotiin palattuaan erikoista "prinsessa Laylaa", joka ei sanonut sanaakaan huntujen takaa, mutta suuteli Ridgen kättä tämän lähtiessä palatsissa. No se oli sun vaimos Taylor, hei puusilmä Ridge! Taylorin entinen työkaveri Warrick epäilee Laylan olevan Taylor (millä perusteella?), mutta luopuu teoriasta kun kuulee häistä.
Erikoista: Taylor järkeilee itselleen, että hän ei voi enää palata Ridgen ja heidän lapsiensa elämään. Että heidän on parempi ilman häntä. Hän aikoo omistaa elämänsä häiden jälkeen orpokodin hoitamiselle, vaikkei oikeastaan rakastakaan prinssiä. Taylorin sormuksessa ei ole timageja, mutta Omarilla on sitäkin enemmän.
Häiden cheesyin: Kaikenlaisia eri etnisiä taustoja omaavat orpolapset laulavat hääparille.
Oppi omiin häihin: Morsiammella on parempi olla enemmän bling blingiä kuin sulhasella.